خاتون دوم

خاتون دوم یا سیکنڈ لیڈی (Second Lady) اور مرد ثانی یا سیکنڈ جینٹل مین (Second Gentleman) اعزازی خطابات ہیں جو عام طور پر کسی نائب صدر، لیفیٹننٹ گورنر یا کسی دوسرے دوسرے درجے کے سرکاری عہدے دار کے شریکِ حیات کے لیے استعمال ہوتے ہیں۔ یہ خطابات خاتون اول / فرسٹ لیڈی یا مرد اول فرسٹ جینٹل مین کے انداز میں رکھے گئے ہیں، جو صدر یا گورنر کے شریکِ حیات کے لیے استعمال ہوتے ہیں۔

جب دونوں شریکِ حیات کا مجموعی طور پر ذکر کیا جائے تو انھیں ثانوی زوجین یا سیکنڈ کپل (Second Couple) کہا جاتا ہے اور اگر ان کے بچے ہوں تو اس خاندان کو دوسرا خاندان سیکنڈ فیملی (Second Family) کہا جاتا ہے۔

ملک کی دوسری خاتون (Second Lady in the Land) کی اصطلاح بعض اوقات بادشاہت میں دوسرے سب سے بلند رتبے پر فائز خاتون، جیسے ولی عہد شہزادی (Crown Princess)، اگر کوئی ملکہ (Queen) موجود ہو، کے لیے بھی استعمال کی جاتی ہے۔

 گھانا 
جون 2019 میں گھانا میں قائم کی گئی ایک ایمولیومنٹس کمیٹی نے سفارش کی کہ نائب صدر کی شریک حیات کو صدر کی شریک حیات کے ساتھ ایک کابینی وزیر - رکن پارلیمنٹ کے برابر معاوضہ دیا جائے۔ اگرچہ یہ سفارش 2021 میں پارلیمنٹ سے منظور ہو گئی، لیکن خاتون اول اور خاتون دوم سمیرا باوومیا دونوں نے مجوزہ تنخواہوں کو مسترد کر دیا اور عوامی رد عمل کے بعد وعدہ کیا کہ وہ 2017 سے اب تک حاصل کردہ الاؤنسز واپس کریں گی۔

خاتون اول اور خاتون دوم کی ماہانہ تنخواہوں کی مخالفت کرتے ہوئے ٹریڈز یونین کانگریس (گھانا) نے تسلیم کیا کہ ان خواتین کا کردار خواتین کے حقوق، بچوں کے حقوق اور سماجی و اقتصادی ترقی جیسے اہم معاملات میں قابلِ قدر ہے، اس کے باوجود ان کے لیے کوئی سرکاری ذمہ داریاں آئینِ گھانا یا دیگر ملکی قوانین کے تحت متعین نہیں ہیں۔

 ریاستہائے متحدہ 

 نائب صدر کی شریکِ حیات 

ریاستہائے متحدہ میں خاتون دوم کا کردار غیر رسمی ہوتا ہے اور اس کی کوئی تنخواہ مقرر نہیں ہوتی۔ روایتی طور پر نائب صدر کی بیوی سے توقع کی جاتی تھی کہ وہ میزبان کے طور پر خدمات انجام دے گی اور سماجی تقریبات میں شرکت کرے گی۔

جیسے جیسے نائب صدر کے دفتر کو زیادہ طاقت اور اثر و رسوخ حاصل ہوا، ویسے ہی نائب صدر کی شریکِ حیات بھی زیادہ نمایاں ہو گئی۔ خاتون دوم لیڈی برڈ جانسن نے اس وقت خاتون اول جیکولین کینیڈی کی جگہ لی جب وہ عوامی تقریبات سے پیچھے ہٹ گئی تھیں۔

پیٹ نکسن، نائب صدر رچرڈ نکسن کی بیوی، پہلی خاتون تھیں جنھوں نے خاتون دوم کے کردار میں بڑی وسعت پیدا کی۔ وہ نائب صدر کے بغیر بیرونی دوروں پر گئیں اور اپنا الگ شیڈول ترتیب دیا۔ مورخ کیٹ اینڈرسن براور نے لکھا: "انھوں نے اس مبہم کردار کو ایک مکمل نسل کی خواتین کے لیے واضح کر دیا جو ان کے بعد آئیں۔"

بعد کی خواتین دوم نے بھی تعلیم، خواندگی اور دیگر سماجی مسائل کے لیے آواز اٹھائی۔

 لقب کا استعمال 
مصنفین جیسے ویلیم سیفائر اور جیف میک کوئین کا کہنا ہے کہ ریاستہائے متحدہ کے نائب صدر کی بیوی کے لیے "خاتون دوم" کی اصطلاح کا استعمال 1980 کی دہائی تک عام نہیں ہوا تھا۔

تاہم 2017 میں واشنگٹن پوسٹ کے کالم نگار فلپ بمپ نے استدلال کیا کہ "خاتون دوم" کی اصطلاح کا استعمال کم از کم 1860 کی دہائی سے موجود ہے، جو 1892 کے آس پاس زیادہ عام ہوا اور ان کے مطابق گوگل این گرام ٹول سے حاصل شدہ ڈیٹا کے مطابق 20ویں صدی کے آغاز پر اس کا استعمال اچانک بڑھ گیا۔

1996 میں ٹیپر گور نے لکھا کہ نائب صدر کی شریکِ حیات کے لیے کوئی سرکاری لقب موجود نہیں تھا اور اکثر لوگ انھیں متعارف کرواتے وقت الجھن میں پڑ جاتے تھے۔ اُن کے الفاظ تھے: "کبھی لوگ مجھے خاتون دوم کہتے ہیں۔ کبھی مجھے سیکنڈ فرسٹ لیڈی کہتے ہیں۔ ایک بار تو مجھے 'شر کی خاتون دوم' بھی کہا گیا!"

2008 میں، جب فاکس نیوز کے ایک میزبان نے لِن چینی کو "سیکنڈ لیڈی آف دی یونائیٹڈ اسٹیٹس" کہنا "عجیب" قرار دیا، تو چینی نے اعتراف کیا: "ہاں، تھوڑا عجیب تو ہے، لیکن ٹھیک ہے۔"

ریاستہائے متحدہ کی خاتون دوم کے لیے استعمال ہونے والا مخفف SLOTUS (Second Lady of the United States) (سلوٹس) ہے۔

 سیکنڈ جینٹل مین (مرد ثانی) 
2021 میں میرئم-ویب سٹر نے ’’سیکنڈ جینٹل مین‘‘ (مرد ثانی) (Second Gentleman) کی اصطلاح کو اپنی لغت میں شامل کیا، جب ڈَگ ایمہاف امریکی نائب صدر کے پہلے مرد شریکِ حیات بنے۔ ایمہاف، جنھوں نے جو بائیڈن کی مثال کو اپناتے ہوئے اپنے رسمی کردار کے ساتھ ساتھ جارج ٹاؤن یونیورسٹی میں انٹرٹینمنٹ لا پڑھانا بھی شروع کیا، اُن خواتین کو خراجِ تحسین پیش کیا جو برسوں تک اس کردار میں رہیں مگر انھیں زیادہ پزیرائی نہ مل سکی۔ انھوں نے وعدہ کیا کہ وہ اُن کے ’’ترقی پسند ورثے‘‘ کو آگے بڑھائیں گے۔

ریاستہائے متحدہ کے سیکنڈ جینٹل مین کے لیے استعمال ہونے والا مخفف SGOTUS (سگوٹس)(Second Gentleman of the United States) ہے۔

 لیفٹیننٹ گورنر کی شریکِ حیات 

ریاستی سطح پر خاتون دوم یا ’’سیکنڈ لیڈی‘‘ اور ایضًا مرد ثانی یا ’’سیکنڈ جینٹل مین‘‘ کی اصطلاح لیفٹیننٹ گورنر کی شریکِ حیات کے لیے استعمال ہوتی ہے۔ سیاسی فکشن میں، ناول نگار اور صحافی جم لیرر نے 1980 کی دہائی کے آخر میں اپنی تحریروں میں ’’اوکلاہوما کی سیکنڈ لیڈی‘‘ کے طور پر خیالی لیفٹیننٹ گورنر "ون آئیڈ میک" کی بیوی جیکی کا ذکر کیا۔

2020 میں گیزل فیٹرمن جو اس وقت پنسلوانیا کی سیکنڈ لیڈی تھیں، نے سی این این کو بتایا کہ انھیں پنسلوانیا کی خاتون دوم ’’Second Lady of Pennsylvania‘‘ جیسے "ثقیل" لقب کی بجائے مختصر اور ہلکے پھلکے مخفف SLOP (Second Lady of Pennsylvania) (سلوپ) پسند ہے۔

2022 میں بلومبرگ نیوز کے اینڈریو روزاتی نے کہا کہ فیٹرمن، جو برازیل سے امریکا آئی ایک سابقہ غیر قانونی تارک وطن تھیں۔ انھوں نے ’’سیکنڈ لیڈی آف پنسلوانیا‘‘ کے رسمی کردار کو ’’محروم طبقے کی آواز‘‘ میں تبدیل کر دیا۔

 دیگر ممالک 

 نائب صدر کی شریکِ حیات 

برازیل میں خاتون دوم "سیکنڈ لیڈی" (Segunda-dama do Brasil)، نائب صدر کی اہلیہ ہوتی ہیں اور وہ اُن کے ساتھ جابورو محل (Jaburu's Palace) میں رہائش پزیر ہوتی ہیں۔

کولمبیا میں "سیکنڈ لیڈی" یا "سیکنڈ جینٹل مین" سے مراد نائب صدر کی شریکِ حیات یا ساتھی ہے، جو نائب صدر کے ساتھ وائس پریزیڈنشل ہاؤس (کولمبیا) میں مقیم ہوتے ہیں۔

نائجیریا میں، سابق سیکنڈ لیڈی آمنہ تیٹی ابو بکر، جو نائب صدر اتیکو ابو بکر (1999–2007) کی اہلیہ تھیں، نے اپنے عہد میں انسانی اسمگلنگ کے خلاف مؤثر کردار ادا کیا۔
انھوں نے اپنے دور میں ڈبلیو او ٹی سی ایل ای ایف (ویمن ٹریفکنگ اینڈ چائلڈ لیبر ایریڈیکیشن فاؤنڈیشن) کی بنیاد رکھی اور نائیجیریا کی تاریخ میں وہ پہلی سویلین خاتون بنیں جنھوں نے پارلیمان میں کسی قانون کا مسودہ پیش کیا۔

 دیگر استعمالات 
برطانیہ میں کامیلا پارکر بولز کو 2005 میں پرنس چارلس سے شادی کے بعد ’’ملک کی دوسری خاتون‘‘ (second lady in the land) کہا جانے لگا، جو ملکہ الزبتھ دوم کے بعد دوسرا اعلیٰ ترین نسوانی درجہ تھا۔

1958 میں، دی ٹائمز اخبار نے لکھا کہ واشنگٹن ڈی سی میں امریکی سیکنڈ لیڈی کی ذمہ داریوں کی انگلینڈ میں کوئی واضح مثال موجود نہیں ہے۔

فرانس میں، پینیلوپ فیوں، جو سابق وزیر اعظم فرانسوا فیوں کی برطانوی نژاد بیوی ہیں، کو میڈیا میں ’’فرانس کی خاتون دوم‘‘ کہا گیا۔

تاہم، 2008 میں فرانس میگزین نے رپورٹ کیا کہ پینیلوپ فیوں اس لقب کو کم اہمیت دینے کی کوشش کر رہی تھیں، کیونکہ یہ کردار روایتی طور پر پس منظر میں رہا تھا۔

 مزید دیکھیے 

 خاتون اول

 برازیل کی خاتون دوم

 کولمبیا کے نائب صدر کی شریکِ حیات

 گھانا کی خاتون دوم

 انڈونیشیا کی خواتین دوم اور مرد ثانی

 ریاستہائے متحدہ کی خاتون دوم اور مرد ثانی

 حوالہ جات 

زمرہ:نائب صدور کی شریک حیات
زمرہ:گورنروں کی شریک حیات
زمرہ:سیاستدانوں کی شریک حیات
زمرہ:خواتین کے سماجی القابات